วอลุ่มปริศนา 1.90 พันล้าน! ไอ้โม่งดันหุ้น GL พลิกบวก สวนประเด็นฉาว-“ทริสฯ” หั่นเครดิต
วอลุ่มปริศนา 1.90 พันล้าน! ไอ้โม่งดันหุ้น GL พลิกบวก สวนประเด็นฉาว-"ทริสฯ" หั่นเครดิต ล่าสุด ณ เวลา 15.18 น. อยู่ที่ 11.60 บาท ลบ 0.70 บาท หรือ 6.42% สูงสุดที่ 11.80 บาท ต่ำสุดที่ 8.95 บาท ด้วยมูลค่าซื้อขาย 2.62 พันล้านบาท
19 ต.ค. 2560

ผู้สื่อข่าวรายงานว่า ราคาหุ้นบริษัท กรุ๊ปลีส จำกัด (มหาชน) หรือ GL ณ เวลา 15.18 น. อยู่ที่ 11.60 บาท ลบ 0.70 บาท หรือ 6.42% สูงสุดที่ 11.80 บาท ต่ำสุดที่ 8.95 บาท ด้วยมูลค่าซื้อขาย 2.62 พันล้านบาท โดยราคาหุ้น GL พลิกกลับมาอยู่ในแดนบวก หลังจากที่เปิดตลาดภาคเช้าปรับตัวลดลงสูงสุดถึง 17.43%

ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่าเมื่อเวลาประมาณ 12.20 น. มีปริมาณหุ้นซื้อขายเข้ามามากผิดปกติถึง 41 ล้านหุ้น หรือคิดเป็นมูลค่าซื้อขายราว 455.83 ล้านบาท ส่งผลให้ราคาหุ้น GL กลับมาอยู่ในแดนบวกที่ระดับ 11.00 บาท ก่อนปิดทำการซื้อขายในภาคเช้า
ขณะที่การซื้อขายภาคบ่ายพบว่ามีปริมาณหุ้นซื้อขายเข้ามาอีก 57 ล้านหุ้น หรือคิดเป็นมูลค่าซื้อขายราว 634.78 ล้านบาท ส่งผลให้ราคาหุ้น GL ปรับตัวขึ้นมาจากภาคเช้าอีก 0.60 บาท มาอยู่ที่ระดับ 11.60 บาท รวมมูลค่าการซื้อขายทั้ง 2 รอบเป็นมูลค่า 1.09 พันล้านบาท
ทั้งนี้เป็นที่น่าจับตาว่าปริมาณการซื้อขายหุ้นที่มีเข้ามามากผิดปกติตลอดทั้งวันนั้นเป็นคำสั่งซื้อของกลุ่มใด เพราะขณะนี้บริษัทยังมีปัจจัยเสี่ยงจากกรณีที่สำนักคณะกรรมการหลักทรัพย์และตลาดหลักทรัพย์ (ก.ล.ต.) กล่าวโทษนายมิทซึจิ โคโนชิตะ อดีตผู้บริหารของ GL ต่อ DSI กรณีทุจริตทำธุรกรรมอำพรางเพื่อให้ผลประกอบการสูงเกินความจริง อีกทั้งยังมีประเด็นที่ทางบริษัทจัดอันดับ ทริสเรทติ้ง หั่นเครดิต GL เหลือ “BB+” พร้อมประกาศ “เครดิตพินิจ” แนวโน้ม “Negative” หรือ “ลบ” แก่อันดับเครดิตหุ้นกู้ดังกล่าว
ด้านนักวิเคราะห์ให้ความเห็นต่อหุ้น GL ว่า มีโอกาสที่จะถูกสำนักงานก.ล.ต.ให้แก้ไขงบการเงิน เพราะข้อกล่าวโทษมีเรื่องของการแต่งบัญชีให้ผลประกอบการสูงเกินจริง ดังนั้น เรื่องนี้จะต้องดูความเห็นของผู้ตรวจสอบบัญชีรายปัจจุบันด้วยว่าจะออกมาแบบไหน หรืออาจมีคำสั่งจาก ก.ล.ต.ให้มีผู้สอบบัญชีรายอื่นเข้ามาร่วมสอบงบการเงินด้วย
อย่างไรก็ตามหากมีความคืบหน้าในประเด็นดังกล่าวเพิ่มเติมทาง “ข่าวหุ้นธุรกิจออนไลน์” จะรายงานให้ทราบในครั้งต่อไป